Aluehallintovirastojen hallinnollisten tehtävien kokoaminen

Aika Keskiviikko 19.2.2014 klo 9.00 – 11.10

Paikka Valtiovarainministeriö, Mariankatu 9, nh. Nousukausi

Osallistujat Anu Nousiainen, neuvotteleva virkamies, valtiovarainministeriö, puheenjohtaja

Teijo Mustonen, johtaja, Itä-Suomen aluehallintovirasto

Lauri Latva-Äijö, johtaja, Lounais-Suomen aluehallintovirasto

Maria Siurua, johtaja, Pohjois-Suomen aluehallintovirasto

Paula Leppänoro-Jomppanen, johtaja, Lapin aluehallintovirasto

Anne Autio, kehittämispäällikkö, Etelä-Suomen aluehallintovirasto, aluehallintovirastojen toiminnan kehittämisyksikkö

Seppo Parkkinen, pääluottamusmies, JHL ry (Minna Salmisen sijaisena)

Vuokko Jokinen, luottamusmies, Etelä-Suomen aluehallintovirasto/Pardia ry

Marko Puttonen, kehittämisjohtaja, valtiovarainministeriö

Miira Lehto, ylitarkastaja, valtiovarainministeriö, sihteeri

Timo Kähärä, yksikön päällikkö, Itä-Suomen aluehallintovirasto

Asko Harjukelo, johtaja, Lapin aluehallintovirasto

Eija Burke-Hildén, yksikön päällikkö, Etelä-Suomen aluehallintovirasto

Pasi Katajisto, talouspäällikkö, Etelä-Suomen aluehallintovirasto

Eija Vähämaa, yksikön päällikkö, Lounais-Suomen aluehallintovirasto

Poissa Mikko Saarinen, ylitarkastaja, valtiovarainministeriö

Sami Kouki, lainsäädäntöneuvos, valtiovarainministeriö

Helena Sundberg, luottamusmies, Etelä-Suomen aluehallintoviras-to/JUKO ry

Tuula-Kaarina Isosuo, johtaja, Etelä-Suomen aluehallintovirasto

Markku Nurminen, johtaja, Länsi- ja Sisä-Suomen aluehallintovirasto

1. Kokouksen avaus

Puheenjohtaja avasi kokouksen.

1. Edellisen kokouksen pöytäkirjan hyväksyminen

Päätös: Hyväksyttiin edellisen kokouksen pöytäkirja.

1. Työpajojen tuotokset

*Taloushallinnon työpajan tuotokset*

Pasi Katajisto kertoi taloushallinnon työpajan tuotoksista. Etenkin taloussuunnittelun ja strategisten tulossopimusten laadinnan toteutus tulisi jatkossa miettiä tarkasti. Strategisten tulossopimusten laadinnassa korostuu alueiden erityispiirteiden huomioon ottaminen. Työpajassa todettiin, että keskitetylle palvelulle pitää olla "kasvot" virastojen suuntaan. Pelkona tuli esille tehtäväkuvien supistuminen. Myös hallinnon lohkojen yhteistyötä korostettiin.

Työajan hallintaan liittyen keskustelussa nostettiin esiin kysymys, kuka omistaisi johdon raportointi –kokonaisuuden. Nyt tehtävän on hoitanut yleishallinto, mutta toisaalta esimiehillä on näkemys siitä, miten tehtäviä voitaisiin kehittää. Todettiin, että työajan käytön seuranta on yhteinen asia.

Puheenjohtaja veti yhteen keskustelun todeten, että pääasiassa taloushallinnon jaottelu vaikuttaa selkeältä.

*Palaute työpajojen tuotoksista*

Puheenjohtaja kertoi, että linjaukset aluehallintoselvityksen jatkotyöstä on tarkoitus tehdä 4.3.2014 talouspoliittisessa ministerivaliokunnassa.

Käsiteltiin työpajojen tuotoksista saatu palaute. Webropol-kyselyyn vastasi yhteensä 22 aluehallintovirastojen hallintopalveluissa työskentelevää. Projektia koskeva palaute oli etupäässä myönteistä. Terveiset ja kehittämisehdotukset HALKO-projektille –kohdassa kiinnitettiin huomiota mm. raportoinnin keventämiseen, esimiestyön organisointiin, hallinnollisen byrokratian välttämiseen, henkilöstön muutosturvaan ja palkkaukseen. Henkilöstön asemaan liittyvät periaatteet ja menettelytavat sisällytetään projektin väliraporttiin.

Taloushallinnon työpajaan liittyen tuli ehkä tilinpäätöskiireiden ja hyvin toimineen työpajaosallistumisen vuoksi vain yksi palaute, jossa esitettiin, että taloushallinnon maksuliikenteen yhteydessä on tarkasteltava myös eri vastuualueilla tehtävät erilliset maksatukset.

Toisaalta kokouksessa kerrottiin, että kaikki halukkaat eivät ole kuitenkaan päässeet osallistumaan työpajoihin.

Henkilöstöhallinnon palautteessa ehdotettiin enemmän keskittämismahdollisuuksia ja työnjaon tarkentamista mm. työhyvinvoinnin, työsuojelun ja työterveydenhuollon asioissa. Tehtävien organisoimista ehdotettiin esim. kahteen linjaan: palvelussuhdepuoleen ja henkilöstön kehittämiseen. Lisäksi toivottiin, että varmistetaan yhtenäiset mutta samalla joustavat käytännöt. Palautteessa kiinnitettiin huomiota myös tehtävärajauksiin ja resursseihin, lounastukiasioiden yhtenäistämiseen, työterveyshuollon kilpailutuksen keskittämiseen, paikalliseen esimiestukeen ja tietojen saannin turvaamiseen myös luottamuksellisissa asioissa, raportoinnin selkeyttämiseen vuosikellon mukaan, tiedon perusteiden avoimuuteen, vastuiden selkeyteen esimiestyössä, rekrytointitehtäviin, Kiekun HR-asiantuntijatehtäviin, neuvontaan ja viestintään sekä aikatauluun mm. järjestelmämuutoksissa. Todettiin, että palautteessa on esitetty hyviä huomioita, jotka ohjaavat syventämään työpajan työtä.

Tietohallinnon työpajan tuotosta pidettiin palautteessa edelleen sekavana ja todettiin, että tietohallinnon ja yleishallinnon yhteistyön tulisi olla nykyistä tiiviimpää. Tietohallinnon roolia kaikessa kehittämisessä painotettiin. Yhteistyössä asiakkaiden kanssa laadittuja toimintasuunnitelmia ja keskustelua toiminnan vaikuttavuudesta pidettiin tärkeinä. Kommenteissa todettiin, että tietohallinnon palvelut ja tuki tulisi turvata nykyistä paremmin. Huomiota kiinnitettiin mm. verkkosivustojen varautumiskysymyksiin. Keskustelussa todettiin, että laatuun on panostettu ja tullaan jatkossakin panostamaan. Työpanos keskittyy suunnitteluun ja kehittämiseen alueilla sekä palvelujen laadun seurantaan. Jatkotyössä on tärkeää viestittää tulossa olevista roolituksen muutoksista tietohallinnossa.

Toimitilat, hankinnat ja virastopalvelut –työpajalle annetussa palautteessa kiinnitettiin huomiota työnjohtoon ja esimiestehtäviin, valtiollisten vaalien äänestyslippujen säilyttämistiloihin, hankintojen ja palvelujen kilpailutuksen yksinkertaistamiseen sekä viestinnän ja toimitilapuolen/hankintojen yhteistyöhön ja aukioloaikojen muuttamiseen. Todettiin, että työpajassa käytiin läpi samantyyppisiä asioita kuin palautteessa. Toimitilapuolella ohjausmallia ja rahojen hallintaa pidettiin ratkaisevana kysymyksenä, jonka pohtimista syvennetään jatkossa.

Toiminnan kehittämisen nykytilassa nähtiin parantamisen varaa, koska eri toimijoiden intressit ovat keskenään ristiriidassa. Kommenteissa toiminnan kehittämistä toivottiin lähemmäs arkea ja selkokielisemmäksi. Palautteessa esitettiin mm. toiminnan kehittämisen selvittämistä osana yleishallintoa. Toiminnan kehittämisen erottamista toiminnasta ei myöskään pidetty tarkoituksenmukaisena. Jatkokeskustelussa toivottiin aluehallintovirastojen kehittämisyhdyshenkilöverkoston kuulemista. Projektiryhmässä sitä pidettiin hyvänä ajatuksena. Toiminnan kehittäminen tukee strategisten tulossopimusten tavoitteita ja toiminnon organisoinnista toivottiin valtiovarainministeriön näkemystä. Todettiin, että saatu palaute täydentää työpajassa jo käytyä keskustelua.

Viestinnän osalta palaute sisälsi kritiikkiä siitä, että työpajassa olivat paikalla vain viestintäpäälliköt. Keskittämisen mahdollisuuksia nähtiin enemmän kuin työpajassa ja toisaalta katsottiin, että päivittäisviestintä tulisi hoitaa virastokohtaisesti ylimmän johdon alaisuuteen organisoituna. Kommentteja esitettiin viestinnän johtamiskysymyksistä, häiriötilanteiden hoidosta, valtakunnallisesta yhdenmukaistamisesta substanssiprosesseja kehittäen, tuotteiden ja hankintojen keskittämisestä, keskitettävien tehtävien resurssistarpeesta, verkkopalvelujen ja viestinnän yleisestä organisoinnista, AVIen strategisen viestinnän ohjausryhmän perustamisesta sekä paikan päällä tarvittavasta sisäisestä viestinnästä ja koordinoinnista. Palaute koski lähinnä nykytilaa ja se oli samantyyppistä kuin työpajassa käyty keskustelu.

Yleishallinnon ja muiden tehtävien työpajan palautteessa esitettiin tehtäväksi rajaus siitä, mikä on hallinnon tehtävää (varautuminen, MYR-jäsenyydet, ELY-neuvottelukunnat, lähialue- ja kansainvälinen yhteistyö) ja tarvitaanko kaikkia tehtäviä. Palautteessa pohdittiin lausuntojen, käännöspalvelujen, johtoryhmätyöskentelyn ja ylijohtajan avustavien ja johtamista tukevien tehtävien järjestämistä ja todettiin, että tehtävien kirjo vaihtelee aluehallintovirastoittain. Samoja teemoja käsiteltiin myös työpajassa. Tehtävätaulukkoon tehdään kommenttien perusteella tarkennuksia. Palautteessa nostettiin esille esim. toiminnallinen tasa-arvotyö, joka on langennut hallinnolle. Myös pienten aluehallintovirastojen tilannetta oli kuvattu hyvin.

Kyselypalautteessa todettiin merkittäviä mahdollisuuksia kehittää ja keskittää asiakirjahallinnon toimintaa. Huomiota kiinnitettiin myös sähköiseen arkistointiin ja uspan kehittämiseen, vallan ja vastuunrajauksen selkeyteen esimiestyössä, eläköitysmisongelmaan, julkisuuslain soveltamiseen ja prosessien yhdenmukaistamiseen myös vastuualueiden kesken. Palaute tukee työpajakeskustelua.

Sisäisen tarkastuksen taulukkoon on lisätty joitakin sarakkeita. Sitä tarkastellaan myöhemmässä vaiheessa tarkemmin.

Päätös: Merkittiin tiedoksi taloushallinnon työpajan tuotokset. Lisäksi merkittiin tiedoksi ja jatkotyössä huomioon otettavaksi työpajojen tuotoksista saatu kyselypalaute. VATRYssa olevaa tehtävämäärittelyluonnosta täydennetään palautteen perusteella.

1. Jatkotyöt

*Asiakirjahallinnon jatkovalmistelu*

Teijo Mustonen esitteli tiedonhallinnan malleista muistion, jonka ovat hänen kanssaan laatineet keskustelun pohjaksi Aira Pohjanen ja Lauri Päivärinta. Taustamuistio sisältää kaksi tiedonhallinnan vaihtoehtomallia. Tiedonhallinta sisältää tiedonhallinnan ohjauksen ja kehittämisen sekä tiedonhallintapalvelun. Ohjaus ja kehittäminen ovat molemmissa malleissa valtakunnallisia.

Malli 1 on usean arkistonmuodostajan ns. hajakeskitetty malli, jossa jokainen AVI on oma arkistonmuodostajansa ja niiden ohjaus on valtakunnallinen erikoistumistoiminto. Kirjaamo- ja arkistotoiminnot jäisivät jokaisen AVIn hallintoon ja toimialueet säilyisivät pääsääntöisesti ennallaan. Mallissa 1 olisi yksi postilokero/AVI ja kirjaamoja karsittaisiin sekä arkistotiloja keskitettäisiin asteittain päätoimipaikoille.

Malli 2 on yhden arkistonmuodostajan malli eli keskitetty toiminto yleishallinnon alla. Siinä nykyiset toimipaikat säilyisivät ja toiminto olisi alueellisesti hajautettu. Pitkällä aikavälillä siirryttäisiin yhteen kirjaamoon huomioiden aluetuntemuksen tarpeet. Arkistotiloja keskitettäisiin asteittain päätoimipaikoille.

Keskustelussa kannatettiin mallin 2 eteenpäin työstämistä. Siirtymistä keskitettyyn toimintoon pidettiin suurena, mutta toiminnallisesti tarpeellisena muutoksena. Eläköitymisten vuoksi asiassa toivottiin nopeaa etenemistä. Myös toimitilahallinnon kannalta arkistotilojen tehostaminen on tarpeen.

Uspa-asianhallintajärjestelmän kehittämistä sekä sähköisen arkistoinnin ja työkalujen mahdollisuuksien hyödyntämistä pidettiin tärkeänä. Lisäselvitystä tarvitaan mm. sähköistämiseen liittyvistä seikoista, rajapinnoista tietohallintoon sekä juridisista vastuista. Jatkotyöhön ehdotettiin myös ympäristölupa- ja työsuojelun vastuualueiden edustusta. Puheenjohtaja kertoi, että sosiaali- ja terveysministeriön työsuojeluosasto on ilmoittanut halukkuudesta keskustella toimintojen kehittämisestä.

Todettiin, että uspasta on meneillään sisäinen tarkastus. Eija Vähämaa toimittaa huhtikuun puoliväliin mennessä valmistuvan selvityksen projektiryhmän käyttöön.

Päätös: Asiakirjahallinnon jatkovalmistelua jatketaan mallin 2 pohjalta. Jatkotyötä varten kootaan ryhmä, johon tulevat henkilöt kustakin aluehallintovirastosta ilmoitetaan Teijo Mustoselle viimeistään 21.2.2014. Asian käsittelyä jatketaan projektiryhmän seuraavassa kokouksessa.

*Vastuualueiden hallintotehtävien selvittäminen*

Keskusteltiin siitä, miten vastuualueiden hallintotehtävien selvittäminen voitaisiin tehdä. Päädyttiin siihen, että kun henkilöstösuunnitelmien päivitykset ovat valmistuneet, vastuualueita pyydetään tarkentamaan niitä HALKO-projektissa käytettävän toimialuejaon mukaisesti. Viestinnän tehtävät pyydetään erittelemään tarkemmin. Asia otetaan esille myös vastuualueiden kuulemis- ja keskustelutilaisuudessa 11.3.2014. Esillä oli myös työajanseurannan tietojen hyödyntäminen.

Sovittiin, että Lauri Latva-Äijö ja Kari Holsti kysyvät aluehallintovirastoilta, miten työsuojelun vastuualueille annettavien hallinto- ja tietohallintopalveluiden kehittämistyöryhmän loppuraportin ehdotukset ovat edenneet. Pohjamuistio aiheesta käsitellään seuraavassa kokouksessa.

Tietohallinnon palvelujen keskitetympään hankintaan ja Valtoriin liittyen tuotiin esiin, että vastuualueilla tulisi olla yhtenäiset toimintatavat.

Päätös: Vastuualueille lähetetään tarkennuspyyntö hallinnollisista tehtävistä ja niihin käytettävistä henkilötyövuosista henkilöstösuunnitelmien päivitysten valmistuttua.

*Jatkotyöstä sopiminen*

Keskustelussa muokattiin väliraportin sisällysluetteloluonnosta. Ehdotuksiin lisätään kohta resursoinnista.

Henkilöstöä kiinnostavat henkilöstön asemaan ja erityisesti muutosturvaan liittyvät asiat, joita tullaan käsittelemään väliraportissa. Aikatauluista ja ratkaisuista tiedottaminen on tärkeää. Henkilöstön asemaan liittyvien menettelytapojen ja aikataulujen tarkempi valmistelu organisoidaan, kun toimeenpanon etenemisestä on tehty päätökset. Ilmoittautumismenettelyn osalta ei ole vielä tarkentunut, miten ja mitä tehtäviä koskien se toteutetaan.

Riskianalyysissä tulee ottaa huomioon aluehallintovirastojen tietohallintoon vaikuttavina AHTin roolin muuttuminen ja Valtori-sopimus.

Hallinnolliset tehtävät on pitkälti listattu Excel-taulukoihin, mutta niiden tueksi kirjoitetaan raporttitekstiä. Seuraavassa kokouksessa käsitellään henkilötyövuosimääriä.

Päätös: Sovittiin sisällysluetteloon tehtävistä muutoksista. Raporttiluonnoksen kirjoittaminen aloitetaan valtiovarainministeriössä ja seuraavan kokouksen jälkeen jäsenet tarkentavat luonnosta omalta osaltaan.

1. Muut asiat

*Vastuualueiden kuulemis- ja keskustelutilaisuus 11.3.2014*

Aluehallintovirastot ovat sisäisesti välittäneet vastuualueille tiedon kuulemis- ja keskustelutilaisuudesta 11.3.2014 valtiovarainministeriössä/videoneuvotteluna.

*Ylijohtajien kuuleminen, ylijohtajakokous 12.3.2014*

Ylijohtajakokouksessa 12.3.2014 on tarkoitus käsitellä HALKOa, aluehallintoselvitystä ja vuoden 2013 tavoitteiden toteumaa sekä tilinpäätöstä. Projektiryhmän jäsenet voivat halutessaan osallistua videoneuvotteluna HALKO-osuuden käsittelyyn, jolle varataan aikaa noin tunti. HALKO- ja tilinpäätösasiat toivottiin käsiteltävän peräkkäin.

*Päivitetty esittelyaineisto*

Kokouskutsun mukana jaettiin päivitetty esittelyaineisto tiedoksi.

*Henkilöstösuunnitelmat*

Työnantaja- ja henkilöstöpolitiikkayksikkö on tänään lähettänyt henkilöstösuunnitelman laadintaan liittyen erikoistumisyksikkö/tehtävä-osuuden HALKO-toimialuejaottelun mukaisena. Timo Kähärä pyysi tarkistamaan, että kaikki oikeat henkilöt ovat mukana viestin vastaanottajissa.

Päätös: Merkittiin muut asiat tiedoksi.

1. Kokouksen päättäminen

Puheenjohtaja päätti kokouksen klo 11.10.

Miira Lehto